লোকসভা নির্বাচনের আগে যখন পশ্চিমবঙ্গে ক্রমশ প্রচারের ঝড় তুলতে শুরু করেছে বিভিন্ন রাজনৈতিক দল তখন বেশ কিছুটা পিছিয়ে পড়েছে কংগ্রেস। নির্বাচনের আগে তাই দলীয় কর্মীদের তাতিয়ে তুলতে পথে নামার সিদ্ধান্ত নিয়েছে প্রদেশ কংগ্রেস। 
 নিজস্ব প্রতিবেদন: পশ্চিমবঙ্গে গণতন্ত্র ফেরানোর দাবিতে পথে নামছে পথে নামছে কংগ্রেস। পুজোর আগেই এই নিয়ে বড়সড় আন্দোলনে নামতে চলেছে তারা। সেজন্য আগামী ৪ অক্টোবর কলকাতায় রানি রাসমণি রোডে একটি জনসভার ডাক দিয়েছে কংগ্রেস। রবিবার সংবাদমাধ্যমকে একথা জানান প্রদেশ কংগ্রেস সভাপতি অধীর চৌধুরী।  লোকসভা নির্বাচনের আগে যখন পশ্চিমবঙ্গে ক্রমশ প্রচারের ঝড় তুলতে শুরু করেছে বিভিন্ন রাজনৈতিক দল তখন বেশ কিছুটা পিছিয়ে পড়েছে কংগ্রেস। নির্বাচনের আগে তাই দলীয় কর্মীদের তাতিয়ে তুলতে পথে নামার সিদ্ধান্ত নিয়েছে প্রদেশ কংগ্রেস। যদিও তৃণমূলের সঙ্গে জোট প্রসঙ্গে মুখ খুলতে নারাজ প্রদেশ কংগ্রেস সভাপতি অধীর চৌধুরী।  রবিবার প্রদেশ কংগ্রেস সভাপতি অধীর চৌধুরী জোট ইস্যুতে বলেন, 'দিল্লিতে মমতা বন্দ্যোপাধ্যায় সনিয়া গান্ধীর বাড়িতে গিয়েছিলেন। রাহুল গান্ধী কিন্তু মমতা বন্দ্যোপাধ্যায়ের কাছে আসেননি। কেউ কারও বাড়ি গেলে কি তাঁকে তাড়িয়ে দেবে?' এর পরই জোট সূত্রকে নস্যাত্ করে অধীর দাবি করেন, 'কীসের জোট? কোনও জোট হবে না। প্রদেশ কংগ্রেস বিজেপি ও তৃণমূলের বিরুদ্ধে লড়ছে। ভোটের ময়দানে তৃণমূলের বিরুদ্ধে সামনাসামনি লড়াই করব আমরা।'  এদিন লোকসভার প্রাক্তন স্পিকার সোমনাথ চট্টোপাধ্যায়ের অসুস্থতায় উদ্বেগ প্রকাশ করেন অধীরবাবু। তিনি বলেন, 'সোমনাথবাবু ভাল মানুষ। উনি জাতীয় সম্পদ। ওনার অসুস্থতার খবরে বিচলিত বোধ করছি। ওঁর পরিবারের সঙ্গে যোগাযোগের চেষ্টা করছি। ঈশ্বরের কাছে প্রার্থনা করি, যেন দ্রুত সেরে ওঠেন।'